CELEX: 32016D2133
Language: da
Date: 2016-12-05 00:00:00
Title: Kommissionens gennemførelsesafgørelse (EU) 2016/2133 af 5. december 2016 om afslutning af antidumpingproceduren vedrørende importen af visse manganoxider med oprindelse i Brasilien, Georgien, Indien og Mexico

6.12.2016   
            
            
               DA
            
            
               Den Europæiske Unions Tidende
            
            
               L 331/12
            
         KOMMISSIONENS GENNEMFØRELSESAFGØRELSE (EU) 2016/2133
   af 5. december 2016
   om afslutning af antidumpingproceduren vedrørende importen af visse manganoxider med oprindelse i Brasilien, Georgien, Indien og Mexico
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1), særlig artikel 9, og
   ud fra følgende betragtninger:
   A.   SAGSFORLØB
   
   
      Indledning
   
   
               (1)
            
            
               Den 17. december 2015 indledte Europa-Kommissionen (»Kommissionen«) en antidumpingundersøgelse vedrørende importen til Unionen af visse manganoxider med oprindelse i Brasilien, Georgien, Indien og Mexico (»de pågældende lande«) i overensstemmelse med artikel 5 i Rådets forordning (EF) nr. 1225/2009 (2) (»grundforordningen«). Kommissionen offentliggjorde en indledningsmeddelelse i Den Europæiske Unions Tidende
                   (3) (»indledningsmeddelelsen«).
            
         
               (2)
            
            
               Kommissionen indledte undersøgelsen som følge af en klage, der blev indgivet den 20. november 2015 af Erachem Comilog SPRL (»klageren«), som er den eneste producent af visse manganoxider i Unionen og dermed tegner sig for 100 % af den samlede produktion af visse manganoxider i Unionen. Klagen indeholdt beviser for dumping og deraf følgende væsentlig skade, som var tilstrækkelige til at berettige indledningen af undersøgelsen.
            
         
               (3)
            
            
               Kommissionen indbød klageren, brugere og importører, kendte eksporterende producenter i de pågældende lande samt sammenslutninger, som den vidste var berørt af indledningen af undersøgelsen, og opfordrede dem til at deltage i undersøgelsen. Interesserede parter fik lejlighed til at tilkendegive deres synspunkter skriftligt og til at anmode om en høring inden for den frist, der var fastsat i indledningsmeddelelsen.
            
         
               (4)
            
            
               Klageren, de eksporterende producenter i de pågældende lande, importører og forhandlere fremsatte deres synspunkter. Alle interesserede parter, der anmodede herom og påviste, at der var særlige grunde til, at de burde høres, blev hørt.
            
         B.   TILBAGETRÆKNING AF KLAGEN OG AFSLUTNING AF PROCEDUREN
   
   
               (5)
            
            
               Ved brev af den 6. september 2016 til Kommissionen trak klageren formelt sin klage tilbage. I overensstemmelse med grundforordningens artikel 9 kan en procedure afsluttes, hvis klagen trækkes tilbage, medmindre en sådan afslutning ikke ville være i Unionens interesse.
            
         
               (6)
            
            
               Undersøgelsen frembragte ikke oplysninger, hvoraf det fremgik, at en sådan afslutning ikke ville være i Unionens interesse. Kommissionen er derfor af den opfattelse, at denne procedure bør afsluttes.
            
         
               (7)
            
            
               Interesserede parter blev informeret herom og fik mulighed for at fremsætte bemærkninger. Ingen af de interesserede parter modsatte sig afslutningen af proceduren.
            
         
               (8)
            
            
               Kommissionen konkluderer derfor, at antidumpingproceduren vedrørende importen af visse manganoxider med oprindelse i Brasilien, Georgien, Indien og Mexico bør afsluttes uden indførelse af foranstaltninger.
            
         
               (9)
            
            
               Denne afgørelse er i overensstemmelse med udtalelse fra det udvalg, der er nedsat ved artikel 15, stk. 1, i forordning (EU) 2016/1036 —
            
         VEDTAGET DENNE AFGØRELSE:
   Artikel 1
   Antidumpingproceduren vedrørende importen til Unionen af manganoxider (kemisk betegnelse: MnO) med en renhedsgrad på 50 procent af nettovægten og derover, men med et manganindhold på under 77 procent, med oprindelse i Brasilien, Georgien, Indien og Mexico, i øjeblikket henhørende under KN-kode 2820 90 90 og ex 2602 00 00, afsluttes hermed.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 5. december 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 176 af 30.6.2016, s. 21.
   
      (2)  Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (EUT L 343 af 22.12.2009, s. 51), med virkning fra den 20. juli 2016 afløst af Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (EUT L 176 af 30.6.2016, s. 21).
   
      (3)  EUT C 421 af 17.12.2015, s. 13.